Лев Толстой
Кокичката
Истинска случка

Превод от руски: Ангел Каралийчев, —

chitanka.info

Една майка купи сливи и искаше да ги даде на децата си след обеда. Те бяха сложени в една чиния. Ваня никога не беше ял сливи и все ги миришеше. И те много му харесаха. Много му се искаше да ги изяде. Все ходеше край сливите. Когато нямаше никого горе в стаята, той не се сдържа, грабна една слива и я изяде. Преди обеда майката преброи сливите и видя, че няма една. Тя каза на бащата.

А след обеда бащата рече:

— Слушайте, деца, някой да не е изял една слива?

Всички казаха:

— Не.

Ваня се изчерви като рак и също каза:

— Не, аз не съм ял.

Тогава бащата рече:

— Не е хубаво, че някой от вас е изял сливата, но не е там бедата. Бедата е там, че в сливите има кокички и ако някой не умее да ги яде и глътне кокичката, след един ден ще умре. Аз от това се боя.

Ваня пребледня и каза:

— Не, аз хвърлих кокичката през прозорчето.

И всички се засмяха, а Ваня заплака.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.